Potvrđena epidemija Q-groznice u Hrvatskoj (23/2/03) - 2003-02-23
Hoće li ova bolest usporiti izgradnju auto-ceste Zagreb-Split?
Hrvatski zavod za javno zdravstvo i službeno je potvrdio da u Hrvatskoj doista postoji epidemija Q-groznice Izgradnju auto-ceste Zagreb-Split, najambiciozniji projekt Račanove vlade, mogla bi usporiti krajnje neobična okolnost – epidemija Q-groznice koja je pokosila radnike na dionici auto-ceste preko južnog Velebita. Oko 70 radnika poduzeća “Konstruktor”, što je više od 10 posto zaposlenih u tome poduzeću u zadnjih je tjedan dana otišlo na bolovanje, od čega je preko 20 završilo u bolnici sa simptomima Q-groznice. Nakon krvnih pretraga oboljelih, jučer su epidemiolozi Zavoda za javno zdravstvo i službeno potvrdili: 27 hospitaliziranih u zadarskoj bolnici sa simptomima Q-groznice doista je i zaraženo tom bolešću. U zadarskoj, splitskoj i šibenskoj bolnici liječi se ukupno pedesetak ljudi sa simptomima ove bolesti. Osim radnika na auto-cesti, liječničku pomoć je zatražilo i lokalno stanovništvo iz zaleđa Zadra i Šibenika. U bolnicu dolaze oni s najtežim simptomima – akutnom atipičnom upalom pluća s visokom temperaturom. Početni simptomi ove bolesti su povišena temperatura, glavobolja i malaksalost, a konačan broj oboljelih u ovom trenutku se ne zna. Uzročnik bolesti je mikroorganizam po svojstvima između virusa i bakterije, a njegov izvor su papkari, pretežito ovce. Virus se širi zrakom, udisanjem. Uzročnik se eliminira tako da se zaražena stada otkriju i unište. Q-groznica kod ljudi uspješno se liječi antibioticima. Temperatura nakon uzimanja antibiotika pada za 24 do 48 sati, a oporavak od bolesti traje od jedan do dva tjedna. Q-groznica u Hrvatskoj pojavila se prije petnaestak dana u selu Gali u okolici Sinja, a izvor zaraze je bilo stado ovaca. No, zaraza se proširila, pa veterinari i epidemiolozi pretpostavljaju da je sadašnje žarište od kojeg su se zarazili radnici na auto-cesti u okolici Obrovca, 3 kilometra od gradilišta. Ostali radnici na dionici auto-ceste na južnom Velebitu, koji za sada nemaju simptome Q-groznice, preventivno dobivaju antibiotike. Iz uprave Hrvatskih auto-cesta tvrde kako ih epidemija Q-groznice neće omesti da dionicu auto-ceste preko Velebita okončaju do zacrtanog roka 30. lipnja ove godine.